ทองคำปิดลบ 6 ดอลล์
สัญญาทองคำนิวยอร์กปิดลบ หลังสหรัฐเผยข้อมูลเศรษฐกิจอ่อนแอ
25 ก.พ. 2553

สัญญาทองคำนิวยอร์กปิดลบ หลังสหรัฐเผยข้อมูลเศรษฐกิจอ่อนแอ
สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,097.20 ดอลลาร์/ออนซ์ ลดลง 6.00 ดอลลาร์ หลังจากเคลื่อนตัวในช่วง 1,090.20-1,108.80 ดอลลาร์
ขณะที่สัญญาโลหะเงินส่งมอบเดือนมี.ค.ปิดที่ 15.94 ดอลลาร์/ออนซ์ เพิ่มขึ้น 5.20 เซนต์ และสัญญาโลหะทองแดงส่งมอบเดือนพ.ค.เพิ่มขึ้น 2 เซนต์ ปิดที่ 3.2535 ดอลลาร์/ปอนด์
ส่วนสัญญาพลาตินัมส่งมอบเดือนเม.ย.ปิดที่ 1,507.30 ดอลลาร์/ออนซ์ ลดลง 3.00 ดอลลาร์ และสัญญาพัลลาเดียมส่งมอบเดือนมี.ค.ปิดที่ 422.70 ดอลลาร์/ออนซ์ ร่วงลง 11.30 ดอลลาร์
ภาวะการซื้อขายในตลาดทองคำ COMEX ซบเซาลงหลังจากกระทรวงพาณิชย์สหรัฐรายงานว่า ยอดขายบ้านใหม่เดือนม.ค.ร่วงลง 11.2% แตะระดับ 309,000 ยูนิต/ปี ซึ่งเป็นระดับต่ำสุดเป็นประวัติการณ์ และสวนทางกับที่นักวิเคราะห์ส่วนใหญ่คาดว่าจะเพิ่มขึ้น
นอกจากนี้ สหรัฐเปิดเผยดัชนีความเชื่อมั่นผู้บริโภคเดือนก.พ.ร่วงลงสู่ระดับ 46 จุด ซึ่งเป็นระดับต่ำสุดในรอบ 10 เดือน จากเดือนม.ค.ที่ระดับ 56.5 จุด และมากกว่าที่นักวิเคราะห์ส่วนใหญ่คาดว่าจะอยู่ที่ 55 จุด บ่งชี้ว่าผู้บริโภคมีความวิตกกังวลเรื่องตัวเลขจ้างงานที่ปรับตัวลดลงอย่างต่อเนื่องและแนวโน้มเศรษฐกิจในอนาคต